L-Assistent Kummissarju Ian Abdilla ġie sospiż mill-Korp tal-Pulizija b'rabta ma' nuqqas ta' azzjoni dwar l-investigazzjonijiet tal-iskandlu tal-Panama Papers, skont rapporti fil-media li jikkonfermaw dak li qalu s-sorsi ta' Newsbook.com.mt. Jirriżulta li hu ġie sospiż ilbieraħ mill-Kummissarju tal-Pulizija Angelo Gafà, wara dak li ħareġ mir-rapport tal-inkjesta pubblika dwar l-assassinju tal-ġurnalista Daphne Caruana Galizia. Ian Abdilla kien responsabbli mit-taqsima tar-reati ekonomiċi meta kien faqqa l-iskandlu tal-Panama Papers iżda kien tneħħa minn dik il-pożizzjoni meta l-Korp tal-Pulizija ġie f'idejn it-tmexxija ta' Angelo Gafà. Abdilla kien anke jifforma parti mill-bord tal-FIAU. Il-Pulizija ma investigatx il-Panama Papers – Abdilla Il-Ħadd li għadda ġie rrapurtat li l-Assistent Kummissarju Ian Abdilla ltaqa' darbtejn mal-eks Chief of Staff tal-eks Prim Ministru Keith Schembri f'Kastilja biex jiddiskuti r-rapporti tal-FIAU. Dan ħareġ mir-rapport tal-Inkjesta Pubblika dwar l-assissinju ta' Daphne Caruana Galizia. Skont il-bord tal-inkjesta pubblika mix-xhieda ta' Abdilla joħroġ li meta ġew illikjati r-rapporti tal-FIAU, Keith Schembri kien bagħat għalih u talbu l-opinjoni tiegħu dwarhom fejn jikkonċernaw lilu nnifsu, jiġifieri Schembri. "Dan juri li kien hemm indħil dirett u suspett mis-Sur Schembri fil-ħidma u fl-investigazzjoni tal-Pulizija dwar ir-rwol tiegħu fil-Panama Papers. Aġir li hu ferm ċensurabbli u anke lleiċitu," ikkonkluda r-rapport. Ian Abdilla ltaqa' darbtejn ma' Schembri dwar ir-rapport tal-FIAU Il-personifikazzjoni ta' meta ngħidu li l-Gvern ħataf l-istituzzjonijiet – Casa F'post fuq Facebook, il-Membru Parlamentari Ewropew David Casa kiteb li Ian Abdilla hu l-personifikazzjoni ta' meta jingħad li l-Gvern ħataf l-istituzzjonijiet "minflok ma qeda dmiru jiddefendi lill-poplu Malti u Għawdxi, ra kif iddefenda lill-kriminali." "Lil min suppost ressqu b'reati kriminali, ltaqa' miegħu biex il-verità tibqa' mistura. Iż-żmien tani raġun. Ilni numru ta' xhur ninsisti biex jittieħdu passi kontra Ian Abdilla. Postu mhux talli mhux fil-Korp tal-Pulizija, imma talli għandu jkun investigat għal għemilu. Bin-nuqqas ta' azzjoni tiegħu, idejh ukoll huma mċappsa bid-demm tal-qtil ta' Daphne Caruana Galizia," kompla jikteb Casa. Fl-1 ta' Lulju tas-sena l-oħra, meta Abdilla kien xehed quddiem il-bord tal-inkjesta pubblika kien qal li l-Pulizija għamlet waħda mill-aħjar investigazzjonijiet b'rabta mal-bank Pilatus filwaqt li nsista li t-Taqsima tar-Reati Ekonomiċi ma tistax tagħlaq il-banek kull darba li tirċievi rapporti suspettużi. Hu kien ammetta li t-Taqsima tar-Reati Kriminali ma investigatx dak li ħareġ fil-Panama Papers iżda fl-istess waqt kien qal li l-blogg tal-ġurnalista Daphne Caruana Galizia intuża bħala sors mill-Pulizija għal ċerti investigazzjonijiet dan wara li kienet l-istess ġurnalista li żvelat l-iskandlu tal-Panama Papers. Il-Pulizija ma investigatx il-Panama Papers – Abdilla Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6109724b5ed72_rand.td-a-rec-img{text-align:left}.td_uid_3_6109724b5ed72_rand.td-a-rec-img img{margin:0 auto 0 0}